सट्टेबाज मजीद ने संपर्क किया था : आफरीदी  
पाक के पूर्व कप्तान आफरीदी ने खुलासा किया कि सट्टेबाज मजहर मजीद ने उनसे संपर्क किया था और कई बार उनसे दोस्ती करने की कोशिश की थी।
पाकिस्तान के पूर्व कप्तान शाहिद आफरीदी ने खुलासा किया कि कथित सट्टेबाज मजहर मजीद ने उनसे संपर्क किया था और कई बार उनसे दोस्ती करने की कोशिश की थी। मजीद पिछले साल स्पॉट फिक्सिंग विवाद का केंद्र रहे थे।  आफरीदी ने कहा कि उसने (मजीद) मेरे करीब आने और मुझसे दोस्ती करने के कई प्रयास किए, लेकिन जितनी बार उसने ऐसा करने की कोशिश की, मैंने कुछ करारे जवाब देकर उसे दूर कर दिया।  इस ऑलराउंडर ने कहा कि उसने कभी भी मजीद पर भरोसा नहीं किया, जो ब्रिटेन में रहता था और कुछ पाकिस्तानी खिलाड़ियों के एजेंट के रूप में काम करता था, जिसमें सलमान बट, मोहम्मद आसिफ और मोहम्मद आमिर शामिल थे।  आफरीदी ने कहा कि इस स्पाट फिक्सिंग के प्रकरण ने पाकिस्तानी क्रिकेट की छवि खराब कर दी। वह जल्द ही पाकिस्तानी टीम में वापसी की कोशिश के लिए कड़ी ट्रेनिंग कर रहे हैं।  उन्होंने जियो न्यूज के एक शो में कहा, मैंने दोबारा खुद को राष्ट्रीय चयन के लिए उपलब्ध कराया है, क्योंकि मेरे ऊपर मेरे समर्थकों, प्रशसंकों, दोस्तों और परिवार का काफी दबाव था, जो मुझे दोबारा पाकिस्तान की ओर से खेलते हुए देखना चाहते हैं।